སྐུ་མགྲོན་གཙོ་བོ་བྱང་ཨ་རི་སྐུ་ཚབ་དོན་གཅོད་དངོས་གྲུབ་ཚེ་རིང་མཆོག་གིས་དཔལ་ལྡན་སྲིད་སྐྱོང་མཆོག་གི་གསུམ་དུས་གསུང་འཕྲིན་བོད་ཡིག་སྒྲོགས་སྦྱང་གནང་རྗེས་གསུང་བཤད་མདོར་བསྡུས་ཤིག་གནང་བའི་སྙིང་པོར།༧གོང་ས་༧སྐྱབས་མགོན་ཆེན་པོ་མཆོག་གིས་ཉེ་ཆར་བཞུགས་སྒར་རྡ་རམ་ས་ལར་ཆོ་འཕྲུལ་སྨོན་ལམ་གྱི་ཆོས་འབྲེལ་སྐབས་ཆིག་སྒྲིལ་སྐོར་བཀའ་སློབ་སྩལ་ཡོད་པ་ཚང་མས་མཁྱེན་གསལ་ལྟར།ང་རང་ཚོ་ཚང་མས་བཀའ་སློབ་འདི་སོ་སོ་རང་ཉིད་ལ་ཕེབས་སོང་བསམ་པའི་འདུ་ཤེས་ཀྱི་ཐོག་ནས་རང་གི་སྤྱོད་པར་རང་གིས་ཞུ་དག་གིས་འགྲིག་པ་དང་མ་འགྲིག་པ་ངོས་འཛིན་གསལ་པོ་ཐུབ་པ་དགོས་པའི་སྐོར་དང་།དེ་འདྲའི་རྨང་གཞིའི་ཐོག་ནས་ནང་ཁུལ་མཐུན་ལམ་བྱས་ཏེ་ནུས་པ་ཡོངས་རྫོགས་སྤྱི་པའི་ཐོག་སྤུངས་དགོས་པའི་སྐོར།རྒྱ་ནག་གཞུང་གིས་བོད་མི་རིགས་རྩ་མེད་གཏོང་རྒྱུའི་སྲིད་བྱུས་བཟུང་གི་ཡོད་པ་དང་།རྒྱ་ནག་གི་ཤུགས་རྐྱེན་གང་སར་རྒྱ་བསྐྱེད་བྱེད་ཀྱི་ཡོད་པར་དོ་སྣང་གིས་གདོང་ལེན་མ་ཆུག་པ་བྱེད་དགོས་པ་ལས།ནང་ཁུལ་གྱི་གནད་དོན་ཆུང་ངུར་མགོ་འཁོར་ནས་བསྡད་རྒྱུ་མེད་པ་དང་།ལྷག་པར་ས་སྐྱ་གོང་མ་རིན་པོ་ཆེ་མཆོག་དང་།རྒྱལ་བ་ཀརྨ་པ་རིན་པོ་ཆེ།ཀིར་རྟི་རིན་པོ་ཆེ་བཅས་ནས་ཉེ་ཆར་ཆིག་སྒྲིག་སྐོར་བཀའ་སློབ་གནང་བ་རྣམས་ལ་དོ་སྣང་གིས་ལག་ལེན་ཐོག་འཁྱོལ་བ་བྱེད་རྒྱུ་གལ་ཆེན་པོ་ཡིན་པའི་སྐོར།སྤྱི་ཚོགས་དྲྭ་རྒྱའི་ནང་གི་དཀྲོག་གཏམ་ལ་མགོ་འཁོར་རྒྱུ་མེད་པའི་སྐོར་སོགས་གསུང་ནས་ཆིག་སྒྲིལ་གྱི་གལ་ཆེའི་རང་བཞིན་ནན་བརྗོད་གནང་ཡོད།